АЛЕКСАНДАР БЕНЧИЋ је рођен 1969.год. у Руми. ФМУ у Београду инструмент тромбон – Основне и магистарске студије завршио је у класи ред. проф. Винка Валечића.

У звању доцента за тромбон на ФМУ у Београду ради од 1995. године а од 2006. је у звању ванредног професора а од 2015. у звању редовног професора. Добитник је ,,Захвалнице ФМУ” за постигнуте педагошке и уметницке резултате. Од почетка своје педагошке праксе радио је и у нижим и средњим школама “С. Мокрањац”, “Ј. Славенски”, ,,В.Лисински” у Београду. Такође је присутан у већини жирија такмичења која се организују у Србији и Црној гори. Радио је на Музичким академијама у Црној гори, (Цетиње) и Македонији (Скопље). Године 2011. постаје члан је жирија Међународног интернет такмичења за категорије лимених дувачких инструмената (Скопље).

Александар Бенчић се активно бави солистичким свирањем тромбона, интерпретирајући дела од барока до модерне музике. Као солиста на тромбону до сада је наступао уз пратњу оркестара-са Београдском филхармонијом, са Симфонијским оркестром РТС, Гудачима Св.Ђорђа, Гудачким оркестром РТВ Црне горе, итд.

У области камерне музике са Београдским квартетом тромбона наступа у периоду од 1996. до 1998. године, када остварује велики број концерата у више градова Србије, те тиме доприноси и популаризацији овог инструмента на нашим просторима. Такође је успешан и у раду у трију, са колегама М.Ђорђевић-труба и М.Радић-хорна са којима је интерпретирао врло озбиљна и захтевна дела за тај ансамбл. Често је присутан и у разним камерним саставима изводећи дела модерне музике. Члан је Квартета туба XЛ са којима је имао више концерата (Дубровник, Осло).

Од 2004. године активно учествује у формирању класе тромбона у Црној Гори (Тиват и Котор) и од тада одржава Мајсторске курсеве у зимском и летњем семестру са активним учешћем са солистичким и камерним наступима на концертима.